SPRÁVA KOMISIE EURÓPSKEMU PARLAMENTU A RADE o vykonávaní nariadenia Európskeho parlamentu a Rady (ES) č. 453/2008 o štvrťročnej štatistike o voľných pracovných miestach v Spoločenstve /* KOM/2010/0421 v konečnom znení */





[pic] | EURÓPSKA KOMISIA | Brusel, 4.8.2010 KOM(2010) 421 v konečnom znení SPRÁVA KOMISIE EURÓPSKEMU PARLAMENTU A RADE o vykonávaní nariadenia Európskeho parlamentu a Rady (ES) č. 453/2008 o štvrťročnej štatistike o voľných pracovných miestach v Spoločenstve SPRÁVA KOMISIE EURÓPSKEMU PARLAMENTU A RADE o vykonávaní nariadenia Európskeho parlamentu a Rady (ES) č. 453/2008 o štvrťročnej štatistike o voľných pracovných miestach v Spoločenstve 1. Úvod Voľné pracovné miesta sú považované za dôležitý faktor, a to predovšetkým v súvislosti s analyzovaním trhu práce z pohľadu dopytu. Komisia a Európska centrálna banka požadujú štvrťročné údaje o voľných pracovných miestach, aby mohli monitorovať krátkodobý vývoj hospodárskeho cyklu a trhu práce. Komisia vyžaduje údaje o voľných pracovných miestach v členení podľa ekonomických činností v rámci európskej stratégie zamestnanosti na monitorovanie a analýzu úrovne a štruktúry dopytu po pracovnej sile. Nariadenie Európskeho parlamentu a Rady (ES) č. 453/2008 z 23. apríla 2008 o štvrťročnej štatistike o voľných pracovných miestach v Spoločenstve[1] (JVS) vytvorilo rámec pre tvorbu, zasielanie a hodnotenie štvrťročnej štatistiky o voľných pracovných miestach. Článok 10 nariadenia (ES) č. 453/2008 zaväzuje Komisiu k predloženiu správy o vykonávaní Európskemu parlamentu a Rade do 24. júna 2010 a následne každé tri roky. V tejto správe sa má zhodnotiť kvalita štatistiky predloženej členskými štátmi a kvalita súhrnných európskych výsledkov a mali by stanoviť oblasti možného zlepšenia. Toto je prvá správa, ktorú má Komisia predložiť Európskemu parlamentu a Rade. 2. Vykonávacie kroky 2.1 Vykonávacie nariadenia Na základe schválenia nariadenia (ES) č. 453/2008 boli v krátkom čase prijaté dve vykonávacie nariadenia Komisie týkajúce sa množstva podrobných aspektov, ktoré podľa nariadenia (ES) č. 453/2008 majú byť bližšie určené komitologickým postupom. Nariadenie Komisie (ES) č. 1062/2008[2] stanovuje: • Postupy sezónneho očisťovania pri uplatňovaní článku 3 ods. 3 nariadenia (ES) č. 453/2008. Uvádza sa v ňom, že zasielanie sezónne upravených údajov sa musí začať najneskôr, ak sú dostupné časové rady s aspoň 16 sledovanými štvrťrokmi. V prílohe je zároveň určené, v ktorej agregovanej úrovni NACE Rev. 2 by údaje mali byť zasielané. • Štruktúru, obsah a dátumy zasielania správ o kvalite, ktoré majú členské štáty predložiť Komisii podľa článku 6 ods. 2 nariadenia (ES) č. 453/2008. Prvá správa o kvalite má byť Komisii zaslaná najneskôr do 31. augusta 2011. - nariadenie Komisie (ES) č 19/2009[3] sa vzťahuje na tieto aspekty: • Vymedzenie pojmov týkajúcich sa „voľných pracovných miest“ na účely uplatňovania článku 2 ods. 1 nariadenia (ES) č. 453/2008, a to najmä vymenovania „aktívnych opatrení na nájdenie vhodného kandidáta“ a čo sa považuje za „stanovenú dobu“ pri obsadzovaní voľného pracovného miesta. • Referenčné dátumy zberu štvrťročných údajov, pričom je uprednostňovaný zber údajov na priebežnom základe alebo výpočet reprezentatívneho priemeru údajov za štvrťrok. • Lehoty na zasielanie údajov a dátum prvého referenčného štvrťroka podľa článku 5 ods. 1 nariadenia (ES) č. 453/2008. Lehota na zasielanie údajov je stanovená na 70 dní od konca štvrťroka. Určitý počet členských štátov, ktorých počet zamestnancov predstavuje viac ako 3 % celkového počtu zamestnancov v Európskej únii, by mal zasielať celkový počet voľných pracovných miest a obsadených miest do 45 dní. Prvým referenčným štvrťrokom je prvý štvrťrok roku 2010. Takto je nepriamo stanovené referenčné obdobie na zasielanie spätných údajov, tzn. štyri štvrťroky roku 2009. • Členské štáty, ktoré majú podľa článku 7 ods. 1 nariadenia (ES) č. 453/2008 vypracovať štúdie uskutočniteľnosti na zber údajov za podnikové jednotky s menej ako desiatimi zamestnancami[4], štruktúry týchto štúdií uskutočniteľnosti a lehotu na ich zaslanie Komisii (február 2010). • Členské štáty, ktoré majú podľa článku 7 ods. 1 nariadenia (ES) č. 453/2008 uskutočniť štúdie uskutočniteľnosti na zber údajov týkajúcich sa sekcií O, P, Q, R a S NACE Rev. 2[5], štruktúry týchto štúdií uskutočniteľnosti a lehotu na jej zaslanie Komisii (február 2010). 2.2 Posilňovanie spôsobilosti Komisia v rokoch 2008 a 2009 uskutočnila v spolupráci s členskými štátmi viacero krokov, aby sa zabezpečil súlad oznamovacej povinnosti podľa viacerých nariadení. - Granty : Každý rok boli v rámci Európskeho štatistického systému vyhlásené dve výzvy na predkladanie žiadostí s cieľom vytvoriť potrebné možnosti na zefektívnenie právneho základu. Hlavným cieľom bolo zvýšiť rozsah a zlepšiť kvalitu údajov o voľných pracovných miestach pre podnikové jednotky s menej ako desiatimi zamestnancami a za sekcie O, P, Q, R a S NACE Rev. 2. Krajiny, ktoré predložili návrhy a získali finančnú podporu zo strany Európskej komisie sú tieto: Rakúsko, Dánsko, Malta, Taliansko, Lotyšsko, Poľsko, Rumunsko, Nórsko a Chorvátsko. - Semináre : Eurostat spolupracoval pri organizácií dvoch metodických seminárov, jedného v meste Nuremberg (Nemecko) v decembri 2008 a druhého v meste Neuchâtel (Švajčiarsko) v novembri 2009. Zúčastnilo sa na nich približne dvadsať členských štátov a krajiny ako napríklad Nórsko, Švajčiarsko a Izrael a medzinárodné organizácie (Európska centrálna banka a OECD). Zámerom bolo navzájom si vymeniť osvedčené postupy a skúsenosti v zbere štatistík o voľných pracovných miestach a prediskutovať metodologické záležitosti. - Práca v členských štátoch: Všetky členské štáty oznámili, že sú plne schopné oznamovať výsledky požadovaného zbere údajov za prvý referenčný štvrťrok 2010, pričom sa však v prípade prvého referenčného štvrťroka môžu stretnúť s týmito ťažkosťami: a) otázka rozsahu – niektoré členské štáty budú mať ťažkosti pokryť sekcie O až S NACE Rev. 2, najmä však sekciu O a podnikové jednotky s menej ako 10 zamestnancami; b) nedostatok podrobných metodických usmernení; c) nízka presnosť odhadovaného počtu voľných pracovných miest v členení podľa ekonomických činností. V budúcnosti možno očakávať odstránenie týchto ťažkostí, keďže členské štáty nadobudnú viac skúseností v zbere štatistík o voľných pracovných miestach a doladení spôsobov ich tvorby. Eurostat vytvorí v spolupráci s členskými štátmi jednoznačné metodické usmernenia, podľa ktorých sa bude postupovať. 2.3 Finančné činnosti v roku 2010 V článku 8 ods. 1 nariadenia (ES) Č. 453/2008 sa uvádza: „Na prvé tri roky zhromažďovania údajov môžu členské štáty dostať od Spoločenstva finančný príspevok na náklady súvisiace s touto činnosťou“ . Na tento účel bola 24. marca 2010 zverejnená výzva na predkladanie žiadostí (obmedzená na Európsky štatistický systém), pričom celková suma, ktorá má byť udelená príjemcom predstavuje 800 000 EUR. 3) Kvalita štatistiky predložená členskými štátmi Prvý štvrťrok roku 2010 je prvým referenčným štvrťrokom, za ktorý majú krajiny štatutárnu povinnosť predložiť údaje. Prvé zasielanie sa požaduje do 15. mája a 10. júna. Okrem toho majú členské štáty do 31. augusta 2011 doručiť podrobné správy o kvalite. Je zrejmé, že v tomto štádiu ešte nie je možné hĺbkové zhodnotenie kvality údajov. Nasledujúca správa, ktorá sa má predložiť Európskemu parlamentu a Rade o tri roky, bude obsahovať podrobné zhodnotenie kvality. Predbežné posúdenie je napriek tomu možné uskutočniť s použitím údajov, ktoré doteraz poskytli členské štáty na nepovinnom základe báze dobrovoľnosti, doplnené o kvalitatívne informácie zhromaždené počas príprav seminárov. Z hľadiska úplnosti získaných údajov možno situáciu štvrtého štvrťroku 2009 zhrnúť takto: – osemnásť krajín[6] zaslalo všetky premenné stanovené v nariadeniach. – päť krajín nezaslalo všetky premenné stanovené v nariadeniach. Španielsko, Francúzsko a Taliansko vo svojich štúdiách uskutočniteľnosti analyzovali možnosť zberu chýbajúcich premenných. Portugalsko nezaslalo údaje sekcie O NACE Rev. 2 a Holandsko zaslalo iba údaje obsadených miest za ekonomiku ako celok. – sedem krajín[7] ešte nezaslalo alebo prerušilo[8] zasielanie údajov o voľných pracovných miestach. Rastúci počet členských štátov zverejňuje štatistiky o voľných pracovných miestach na vnútroštátnej úrovni, či už cez tlačové správy alebo sprístupnením údajov na webových stránkach. Toto ukazuje, že krajiny považujú kvalitu týchto údajov za dostatočnú na to, aby mohli byť sprístupnené širokej verejnosti. 4) Kvalita európskych agregátov Kvalitu európskych agregátov bude možné zhodnotiť až v ďalšej správe Európskemu parlamentu a Rade, ktorá bude predložená o tri roky. Napriek tomu, keďže niektoré krajiny nemajú a nebudú mať v nasledujúcich rokoch zozbierané údaje o podnikových jednotkách s menej ako desiatimi zamestnancami alebo sekcie O NACE Rev. 2, nebude možné v danom čase vypočítať európske agregáty, ktoré pokryjú všetky veľkosti podnikových jednotiek a všetky ekonomické činnosti. Eurostat bude naďalej viesť dialógy s členskými štátmi s cieľom prekonať nedostatočnosť údajov, aby bolo možné vypočítať európske agregáty pokrývajúce celú ekonomiku. 5) Hlavné zlepšenia a nedávny vývoj V roku 2009 a na začiatku roka 2010 sa vo väčšine členských štátov dosiahlo množstvo zlepšení. Všetky krajiny dokončili alebo dokončujú prechod z klasifikácie NACE Rev. 1 na NACE Rev. 2. Dánsko, Rakúsko a Nórsko vytvorili v roku 2009 celkom nové zisťovanie voľných pracovných miest na vnútroštátnej úrovni, ktoré im umožní splniť ich štatutárne požiadavky. Španielsko a Francúzsko prispôsobili dotazníky, aby pojem voľných pracovných miest zosúladili s nariadením (ES) č. 453/2008. Maďarsko rozšírilo pokrytie svojho zisťovania o podnikových jednotkách s menej ako piatimi zamestnancami. A v neposlednom rade Spojené kráľovstvo ako prvý členský štát začína zostavovať sezónne očistené údaje. Taktiež sa zosúladila definícia voľného pracovného miesta, ktoré je zadefinované v nariadení. Výsledkom je, že štatistiky o voľných pracovných miestach v celej krajine sa teraz riadia zjednotenou definíciou. Na začiatku roka 2010 boli Eurostatu doručené štúdie uskutočniteľnosti v zmysle článku 7 ods. 1 nariadenia (ES) č. 453/2008 zo všetkých zainteresovaných členských štátov okrem Nemecka, ktoré sa rozhodlo zbierať údaje za verejnú správu, a preto nie je povinné poskytnúť štúdiu uskutočniteľnosti. Táto dokumentácia sa v súčasnosti podrobne analyzuje, ale hlavnými závermi správy sú: – Rakúsko: V strednodobom horizonte treba odstrániť problémy so sekciami O až S klasifikácie NACE Rev. 2 v registri podnikov. avšak od prvého štvrťroku 2010 budú NACE Rev. 2 sekcie O až S doručené. – Dánsko: Štúdie uskutočniteľnosti neukázali väčšie obmedzenia zberu údajov o voľných pracovných miestach za podniky s menej ako desiatimi zamestnancami a za sekcie O až S NACE Rev. 2. Dánsko sa napriek tomu rozhodlo odložiť zber údajov za sekcie O až S NACE Rev. 2. Voľné pracovné miesta v podnikoch s menej ako desiatimi zamestnancami budú zozbierané od prvého štvrťroku 2010. – Francúzsko: Zo štúdie uskutočniteľnosti vyplýva, že od roku 2008 do roku 2012 bude možné zbierať údaje o voľných pracovných miestach za podniky s menej ako desiatimi zamestnancami iba celoročne. Očakáva sa, že v roku 2013 bude možný výpočet štvrťročnej štatistiky o voľných pracovných miestach v obchodných jednotkách s menej ako desiatimi zamestnancami. Na zbere údajov za sekcie R a S a za sekcie P a Q NACE Rev. 2, ktoré pokrývajú súkromný sektor sa pokračuje. Za časti, ktoré predstavujú sekcie O, P a Q NACE Rev. 2 zodpovedajúce verejnej správe, nie sú dostupné štvrťročné údaje (iba celoročné údaje od roku 2013). – Španielsko : V predbežnej štúdii sa dospelo k záveru, že je napriek zložitému a drahému procesu je možné zbierať štvrťročne údaje o voľných pracovných miestach za sekciu O NACE Rev. 2 a budú zaslané za referenčné obdobie 2010Q1. Údaje za sekcie P, Q, R a S NACE Rev.2 sa už zbierajú. – Taliansko: Štúdia uvádza, že všetky doteraz preskúmané možnosti zberu údajov za podnikové jednotky s menej ako 10 zamestnancami a za sekcie O až S NACE Rev. 2 sa ukazujú ako neuskutočniteľné. Pozitívnejšie sa hodnotia možnosti zberu údajov za sekcie O až S NACE Rev. 2 za súkromný sektor. V každom prípade je potrebné uskutočniť viac analýz a presnejšie závery budú predložené v decembri 2010. – Malta: Hlavným zistením štúdie je, že údaje za sekcie O až S NACE Rev. 2 môžu byť zozbierané, avšak z dôvodov kvality a ceny je nerealizovateľný zber údajov za podnikové jednotky s menej ako desiatimi zamestnancami. Eurostat bude spolupracovať s členskými štátmi na vypracovaní akčného plánu, aby čo najviac rozšíril pokrytie s ohľadom na problémy opísané v štúdiách uskutočniteľnosti. 6) Závery Od uverejnenia nariadenia (ES) č. 453/2008 boli schválené dve vykonávacie nariadenia s väčším množstvom technických informácií. Členské štáty dostali v rokoch 2008 a 2009 finančnú podporu, aby mohli pripraviť zasielanie štvrťročných údajov o voľných pracovných miestach týkajúcich sa prvého štvrťroku 2010. Finančná podpora bude pokračovať aj v období 2010 – 2012 ako je to stanovené v nariadení (ES) č. 453/2008. V rokoch 2008 a 2009 sa uskutočnili dva semináre, aby sa vybudovali technické možnosti a zdieľali skúsenosti v oblasti voľných pracovných miest. Ako výsledok týchto a ďalších úsilí členských štátov, ktoré boli väčšinou veľmi dobre alebo takmer úplne pripravené, aby na začiatku roka 2010 dosiahli súlad s právnymi záväzkami. Napriek tomu je však potrebné odstrániť nedostatky v súvislosti s pokrytím údajov, aby bolo možné vypočítať európske agregáty. Pokiaľ ide o nasledujúcu správu Európskemu parlamentu a Rade v júni 2013, budú vďaka vnútroštátnym správam o kvalite a oficiálnemu zasielaniu údajov zozbierané podrobnejšie informácie, čo umožní vykonať úplnejšie hodnotenie kvality a relevantnosti štvrťročných štatistík o voľných pracovných miestach. [1] Ú. v. EÚ L 145, 4.6.2008, s. 234. [2] Nariadenie Komisie (ES) č. 1062/2008 z 28. októbra 2008, ktorým sa vykonáva nariadenie Európskeho parlamentu a Rady (ES) č. 453/2008 o štvrťročnej štatistike o voľných pracovných miestach v spoločenstve, pokiaľ ide o postupy sezónneho očisťovania a správy o kvalite. (Ú. v. EÚ L 285, 29.10.2008, s. 3). [3] Nariadenie Komisie (ES) č. 19/2009 z 13. januára 2009, ktorým sa vykonáva nariadenie Európskeho parlamentu a Rady (ES) č. 453/2008 o štvrťročnej štatistike o voľných pracovných miestach v spoločenstve, pokiaľ ide o vymedzenie pojmu voľné pracovné miesto, referenčné dátumy zberu údajov, špecifikácie zasielania údajov a realizačné štúdie. (Ú. v. EÚ L 9, 14.1.2009, s. 3). [4] Dánsko, Francúzsko, Taliansko a Malta. [5] Dánsko, Nemecko, Španielsko, Francúzsko, Taliansko, Malta a Rakúsko. [6] Bulharsko, Česká republika, Nemecko, Estónsko, Grécko, Cyprus, Lotyšsko, Litva, Luxembursko, Maďarsko, Malta, Poľsko, Rumunsko, Slovinsko, Slovensko, Fínsko, Švédsko a Spojené kráľovstvo. [7] Belgicko, Dánsko, Rakúsko, Írsko, Island, Nórsko a Švajčiarsko. [8] Belgicko zastavilo zasielanie údajov o voľných pracovných miestach v 2007/Q4.